FI Euroopan unionin virallinen lehti C 264/12

Kuulemismenettelystä vastaavan neuvonantajan loppukertomus asioissa COMP/34.579 MasterCard, COMP/36.518 EuroCommerce, COMP/38.580 Yrityskortit; yhdessä ”MasterCard”

(laadittu tietyissä kilpailuasioita koskevissa menettelyissä kuulemismenettelystä vastaavan neuvonantajan toimivaltuuksista tehdyn komission päätöksen 2001/462/EY, EHTY 15 ja 16 artiklan mukaisesti – EYVL L 162, 19.6.2001, s. 21)

2009/C 264/05

Esitän päätösluonnoksesta seuraavat huomautukset:

Asia perustuu EY:n perustamissopimuksen 81 artiklan nojalla suoritettuihin tutkimuksiin. Se sai alkunsa MasterCard Europe s.p.r.l:n oikeudellisen edeltäjän tekemästä ilmoituksesta (COMP/34.579), EuroCommercen komissiolle vuonna 1997 tekemästä kantelusta (COMP/36.518) ja Visan ja MasterCardin yrityskorttien monenvälisiä toimitusmaksuja koskevasta oma-aloitteisesta tutkimuksesta (COMP/38.580), joka käynnistettiin 22 päivänä marraskuuta 2002.

Väitetiedoksianto ja vastausaika

Ensimmäinen väitetiedoksianto asiassa lähetettiin MasterCard Europe S.p.r.l:lle, MasterCard Incorporatedille ja MasterCard International Incorporatedille (”MasterCard”) (1)24 päivänä syyskuuta 2003 sen jälkeen, kun MasterCard oli ilmoittanut komissiolle 25 päivänä heinäkuuta 2003 aikomuksestaan käynnistää EY:n perustamissopimuksen 232 artiklan mukainen menettely, jollei komissio ota muodollisesti kantaa MasterCardin ETA:n sisäisiin toimitusmaksuihin. Osapuolet vastasivat väitetiedoksiantoon kirjallisesti 5 päivänä tammikuuta 2004 eivätkä pyytäneet suullista kuulemista. Menettelyn aikana totesin 23 päivänä lokakuuta 2003 VISA Internationalin olevan sellainen kolmas osapuoli, jolla on asiassa riittävä etu tulla kuulluksi kuulemisesta tietyissä kilpailumenettelyissä annetun komission asetuksen (EY) N:o 2842/98 9 artiklan mukaisessa merkityksessä.

Täydentävä väitetiedoksianto ja vastausaika

Komissio lähetti 21 päivänä kesäkuuta 2006 MasterCard Europelle täydentävän väitetiedoksiannon, jossa käsiteltiin yhteenliittymän verkostoa koskevia sääntöjä ja Euroopan sisäisiä toimitusmaksuja koskevia päätöksiä. Tämä väitetiedoksianto täydensi edeltävää, 24 päivänä syyskuuta 2003 lähetettyä väitetiedoksiantoa siten, että siinä analysoitiin perusteellisemmin MasterCardin ETA:n sisäisillä toimitusmaksuilla olevia kilpailua rajoittavia vaikutuksia.

Sen tarkoituksena oli erityisesti esittää komission analyysi MasterCardin Euroopan sisäisiä toimitusmaksuja ja kaikkien korttien hyväksymisvelvollisuutta (Honour All Cards Rule) (2)24 päivän syyskuuta 2003 jälkeen koskevan yksityiskohtaisen empiirisen tutkimuksen tuloksista sekä vaatia MasterCardia poistamaan monenväliset toimitusmaksut ja rajoittamaan kaikkien korttien hyväksymisvelvollisuuden laajuutta.

MasterCard vastasi täydentävään väitetiedoksiantoon määräajassa 15 päivään lokakuuta 2006 mennessä.

Oikeus tutustua asiakirjoihin

Täydentävän väitetiedoksiannon lähettämisen jälkeen MasterCard käytti 3 ja 4 päivänä heinäkuuta 2006 oikeuttaan tutustua asiakirjoihin kopioimalla paperiasiakirjat. MasterCard sai 22 päivänä elokuuta 2006 uudelleen oikeuden tutustua paperiasiakirjoihin asianajajansa pyynnöstä, joka ei ollut kopioinut joitakin asiakirjoja 3 ja 4 päivänä heinäkuuta.

MasterCard väitti suulliseen kuulemiseen asti, ettei komissio ollut tarjonnut välitöntä ja rajoituksetonta pääsyä tutustumaan asiakirjoihin. Asiakirjoihin tutustumisen osalta voin todeta, että vaikka sain kopion osasta MasterCardin ja asiaa käsittelevien virkamiesten välisestä kirjeenvaihdosta, MasterCard ei koskaan osoittanut suoraan kuulemismenettelystä vastaavalle neuvonantajalle pyyntöä ryhtyä toimiin asiakirjoihin tutustumisen osalta, vaikka sillä oli riittävät mahdollisuudet tehdä niin.

Kolmansien osapuolten hyväksyminen menettelyyn

Kolmannet osapuolet esittivät ennen suullista kuulemistilaisuutta useita pyyntöjä saada osallistua menettelyyn.

VISAn lisäksi totesin 14 osapuolen olevan sellaisia kolmansia osapuolia, joilla on asiassa riittävä etu tulla kuulluiksi asetuksen (EY) N:o 773/2004 13 artiklan 1 kohdan mukaisessa merkityksessä: Royal Bank of Scotland, Airplus, kolme espanjalaista maksukorttijärjestelmää (Servired S.C., Sistema 4B S.A., Euro 6000 S.A.), British Retail Consortium (BRT), belgialainen vähittäiskauppaketju (Kappé International BV), British Petrolium (BP), European Retail Roundtable (ERRT), Hotels, Restaurants and Cafés in Europe (HOTREC), itävaltalainen hotellien yhdistys (ÖHV), Kansainvälinen lentokuljetusliitto (IATA), Royal AHOLD ja IKEA.

VISA, Airplus, ÖHV, HOTREC, IATA ja Royal Bank of Scotland esittivät kirjallisia huomautuksia.

Suullinen kuuleminen

Suullinen kuuleminen järjestettiin 14 ja 15 päivänä marraskuuta 2006, ja siihen osallistuivat MasterCard, kantelija (EuroCommerce) ja yhdeksän kolmatta osapuolta.

Kuusi kuukautta suullisen kuulemisen jälkeen, 24 päivänä toukokuuta 2007, MasterCard kirjoitti minulle asiasta, joka koski MasterCardin täydentävään väitetiedoksiantoon antaman vastauksen ”ilmeisen myöhäistä ja valikoivaa lähettämistä” jäsenvaltioiden edustajille ennen kuulemistilaisuutta.

MasterCard totesi, että se oli lähettänyt vastauksensa täydentävään väitetiedoksiantoon 15 päivänä lokakuuta 2006, mutta komissio toimitti kyseisen vastauksen jäsenvaltioiden viranomaisille vasta perjantaina 10 päivänä marraskuuta 2006 eli ainoastaan muutamaa päivää ennen kuulemistilaisuutta. MasterCardin mukaan jäsenvaltioiden edustajat eivät tämän myöhäisen lähetysajankohdan vuoksi pystyneet saamaan täydellistä kuvaa MasterCardin väitteistä ennen kuulemistilaisuutta, mikä rikkoi sen mukaan MasterCardin perusteltuja odotuksia ja oikeutta tulla kuulluksi.

Pidän lähtökohtana sitä, että periaatteessa komission yhteistyö jäsenvaltioiden viranomaisten kanssa on puhtaasti sisäinen asia, mutta ilmoitin kuitenkin MasterCardille, että yhdenkään jäsenvaltion viranomaiset eivät olleet valittaneet kyseisenä ajankohtana tai sen jälkeen saaneensa riittämättömästi tietoja. Jäsenvaltioiden edustajat osallistuivat kuulemiseen ja heillä oli tilaisuus esittää kysymyksiä. Mikään ei osoittanut, että komissio olisi rikkonut velvollisuuttaan varmistaa, että neuvoa-antava komitea, joka kokoontuu ennen lopullisen päätöksen tekemistä, voi antaa lausuntonsa asiasta tietoisena kaikista asiaseikoista.

Mielestäni menettelyyn liittyviä MasterCardin oikeuksia, mukaan lukien sen oikeutta tulla kuulluksi, ei ole rikottu.

Asiaseikkoja koskeva kirje

Komissio lähetti 23 päivänä maaliskuuta 2007 MasterCardille kirjeen (”asiaseikkoja koskeva kirje”), jossa MasterCardille annettiin oikeus tutustua asiakirjoihin, jotka oli koottu sen jälkeen kun MasterCard tutustui asiakirjoihin heinäkuussa ja elokuussa 2006, ja jossa esitettiin mahdolliset päätelmät, jotka komissio aikoi esittää uusista asiaseikoista päätöksessä.

MasterCard kirjoitti minulle 17 päivänä huhtikuuta 2007 väittäen, että komission olisi pitänyt antaa asiaseikkoja koskevan kirjeen sijasta uusi täydentävä väitetiedoksianto ja että asiaseikkoja koskeva kirje sisälsi uusia oikeudellisia väitteitä ja tärkeitä asiaseikkoja, jotka eivät sisältyneet 20 päivänä kesäkuuta 2006 lähetettyyn täydentävään väitetiedoksiantoon. Vastasin MasterCardille 4 päivänä toukokuuta 2007, että vaikka onkin totta, että asiaseikkoja koskeva kirje täydensi komission aikaisempia tietoja MasterCardin luokittelusta yritysten yhteenliittymäksi ja siinä arvioitiin pidemmälle listautumisannin oikeudellisia seurauksia, mielestäni asiaseikkoja koskeva kirje ei olennaisesti muuttanut todisteita riidanalaisesta rikkomisesta.

MasterCard vastasi asiaseikkoja koskevaan kirjeeseen 16 ja 22 päivänä toukokuuta 2007.

Luottamukselliset tiedot

Sain 2 päivänä toukokuuta 2007 MasterCardin asianajajalta kirjeen, jossa pyydettiin neuvoja luottamuksellisten tietojen ja liikesalaisuuksien paljastamiseen liittyvistä seikoista.

Tutkimuksessa ilmeni, että komissio oli paljastanut tiettyjä erityistietoja, jotka yhdessä muiden asiakirjojen kanssa ja MasterCardin itsensä käytettävissä mahdollisesti olevien tietojen kanssa loivat riskin, että MasterCard voisi teoreettisesti päätellä luottamuksellisia tietoja, jotka kolmannet osapuolet olivat toimittaneet vastauksena tietopyyntöön.

Komission yksiköt pyysivät 10 päivänä toukokuuta 2007 päivätyllä kirjeellä sekä MasterCardia että MasterCardin asianajajaa ryhtymään tarvittaviin toimiin tilanteen korjaamiseksi. Kilpailun pääosasto ilmoitti 30 päivänä marraskuuta 2007 asiasta niille, jotka olivat toimittaneet kyseiset tiedot.

Päätösluonnos

Komissiolle esitetty päätösluonnos sisältää vain sellaisia väitteitä, joista osapuolille on annettu mahdollisuus esittää näkemyksensä.

Katson, että tässä asiassa on noudatettu osapuolten kuulluksi tulemista koskevia oikeuksia.

Brysselissä, 14 päivänä joulukuuta 2007. Karen WILLIAMS

(1) MasterCardin yhtiörakennetta ennen toukokuun 2006 listautumisantia ja sen jälkeen kuvaillaan yksityiskohtaisesti päätöksen johdanto-osan 40–99 kappaleessa.

(2) Honour All Cards Rule -säännön toimintaa käsitellään päätöksen johdanto-osan 195 kappaleessa.